**ДО**

**Г-Н СОТИР ЦАЦАРОВ**

**ГЛАВEН ПРОКУРОР НА**

**РЕПУБЛИКА БЪЛГАРИЯ**

*На № РД 09-06/18.01.2018 г.*

**ДО**

**Г-Н КРАСИМИР КАРАКАЧАНОВ**

**ЗАМЕСТНИК МИНИСТЪР-ПРЕДСЕДАТЕЛ**

**ПО ОБЩЕСТВЕНИЯ РЕД И СИГУРНОСТТА**

**И МИНИСТЪР НА ОТБРАНАТА**

*На № Р-18/18.01.2018 г.*

**Д О К Л А Д**

ОТНОСНО: Проект на съвместна Инструкция относно реда и показателите за предоставяне на информация за разследванията, провеждани от военните разследващи полицаи

**УВАЖАЕМИ ГОСПОДИН ГЛАВЕН ПРОКУРОР,**

**УВАЖАЕМИ ГОСПОДИН МИНИСТЪР,**

С Ваша съвместна заповед е създадена междуведомствена работна група, състояща се от представители на Върховната касационна прокуратура и на Министерството на отбраната (№ РД 09-06/18.01.2018 г.- ПРБ; № Р-18/18.01.2018 г. - МО).

Задачата на работната група е да представи в срок до 20.02.2018 г. Проект на Инструкция, с правно основание съгласно чл. 138, т. 9, б. „б“ от Закона за съдебната власт, съобразена с промените в НПК, въведени със ЗИДНПК, в сила от 5.11.2017 г. (Обн., ДВ, бр. 63/2017 г.).

В изпълнение на цитираната заповед и във връзка с приключване на работата на междуведомствената работна група, след постигнат консенсус, представяме на Вашето внимание, за сведение и на разпореждане, следното.

1. Проект на съвместна Инструкция относно реда и показателите за предоставяне на информация за разследванията, провеждани от военните разследващи полицаи (Инструкция).
   1. Правното основание за изготвяне на нова инструкция е разпоредбата на чл. 138, т. 9, б. „б“ ЗСВ. Тя е относима към задълженията на главния прокурор за ежегодно внасяне в Пленума на Висшия съдебен съвет на годишен доклад за прилагането на закона и за дейността на прокуратурата и на разследващите органи (чл. 138а, ал. 1 ЗСВ) и на министъра на отбраната за предоставяне на необходимата информация по разследванията, извършвани от военните разследващи полицаи.

Проектът е съобразен с изискванията на ЗСВ за предоставяне на информация на главния прокурор по разследванията, извършвани от военните разследващи полицаи, които са съставна част от всички органи на досъдебното производство, като разследващи органи, наред с прокурора. Информацията за дейността на военните разследващи органи, съгласно разпоредбата на чл. 138а, ал. 1 ЗСВ, се включва в ежегодния доклад на главния прокурор до Пленума на ВСС, който се предоставя на Народното събрание за обсъждане, предшествано от изслушване на главния прокурор.

* 1. В Проекта на Инструкция са определени както конкретните показатели, така и редът за изготвяне и предоставяне на главния прокурор на информацията за образуването, движението и резултатите по досъдебните производства, от компетентност на военните разследващи полицаи.[[1]](#footnote-1) Разработени са статистически форми, като приложение, което съставлява неразделна част от Инструкцията. Определен е и редът за тяхното попълване, обобщаване и изпращане на главния прокурор.
  2. Съдържателната част на Инструкцията е съобразена и с промените в НПК, в сила от 5 ноември 2017 г. (ДВ, бр. 63/2017 г.), които са съществени относно:
* образуването на досъдебно производство само по факта на престъплението, като изрично е предвидено да не се посочват в постановлението имената на лицето, за което има данни, че е извършило престъпление (нова ал. 3 на чл. 214 НПК);
* диференцираните процедури – отпадане на института на незабавното производствои реализиране на ускорената процедура само като бързо производство (отм. Глава двадесет и пета – чл. 362-367);

- сроковете за извършване на разследването по бързите производства и по досъдебните производства, разследвани по общия ред, за тяхното удължаване и съответно приключването им (изм. ал. 3 и отм. ал. 5 на чл. 234 НПК и чл. 356, ал. 5 и 6 НПК, чл. 357, ал. 1, т. 5 и ал. 2 НПК);

- мерките за ускоряване на наказателното производство и в двете фази на наказателния процес – досъдебната и съдебната фаза (нова регламентация на Глава двадесет и шеста НПК);

- конкуренцията на наказателна и административнонаказателна отговорност, изискваща съобразяване както при образуването на досъдебното производство, така и в процеса на разследване, вкл. и при изготвяне на писменото мнение на разследващите органи по чл. 235 НПК (изм.), с което изпращат делото на прокурора, с оглед правилното му решаване (нова ал. 3 на чл. 243, чл. 244, ал. 1, т. 1, вр. чл. 25, ал. 1, нова т. 5 НПК);

- въвеждане на института на разпоредителното заседание; правната възможност съдът, от разпоредително заседание, да връща делото на прокурора; новите срокове за отстраняване на допуснати процесуални нарушения; новият институт на отстраняване на очевидни фактически грешки, допуснати в обвинителния акт (изм. чл. 248 НПК, нов чл. 248а НПК, изм. чл. 249 НПК, изм. чл. 250 НПК).

Положително становище по предложения проект на съвместна инструкция бе представено и от Военно-апелативната прокуратура (рег. № 89/07.02.2018 г.), в което не са направени бележки или предложения за промени.

* 1. Понастоящем, за изпълнение на задълженията на главния прокурор по чл. 138а, ал. 1 ЗСВ за ежегоден доклад, в т. ч. по отношение на разследванията, от компетентност на органите на военното досъдебно производство (Глава тридесет и първа от НПК), е действаща *Инструкцията за обмен на информация между Прокуратурата на Република България и Министерството на отбраната по движението, приключването и резултатите от делата, разследвани от военни разследващи полицаи (*Изх. № 75/05.03.2010 г. – ПРБ; № И-2/02.03.2010 г. – МО).

В заключителните разпоредби на новата Инструкция е предвидена отмяна на действащата.

1. Съгласно разпоредбата чл. 26, ал. 2 от Закона за нормативните актове, Проектът на инструкция подлежи на обществени консултации с гражданите и юридическите лица. В тази връзка, е необходимо публикуването му на официалната интернет страница на Прокуратурата, а като съвместен акт с Министерството на отбраната – и на сайта на Министерството на отбраната, както и на Портала на Министерския съвет за обществени консултации. Поради това, представяме съвместен доклад от всички членове на работната група до Вас и до министъра на отбраната.
2. След провеждане на общественото обсъждане, което е в рамките на 30-дневен срок от публикуването на Проекта на Инструкция, съгласно разпоредбата на чл. 26, ал. 4 ЗНА, при липса на бележки и предложения по изразените становища, подзаконовият акт предстои да Ви бъде представен за подпис, с оглед обнародването му в Държавен вестник. В случай, че са направени неприемливи предложения, заедно с обосновка за неприетите предложения, Инструкцията Ви се предоставя за подпис и съответно обнародване.

С оглед горното,

**ПРЕДЛАГАМЕ:**

1. Да утвърдите Проекта на Инструкция.
2. Да дадете санкция за публикуването на Проекта на Инструкция на интернет страницата на Прокуратурата и съответно на Министерството на отбраната, както и на Портала на Министерския съвет за обществени консултации, по реда на чл. 26, ал. 1 ЗНА, заедно с приложенията към него, а така също и на Доклада на междуведомствената работна група до Вас, съдържащ мотивите за изготвянето на нова Инструкция.
3. След изтичане на срока по чл. 26, ал. 4 ЗНА, да възложите относимите организационни действия по обнародването на Инструкцията в Държавен вестник.

***Приложение:*** Съгласно текста.

**С УВАЖЕНИЕ:**

1. Николай Георгиев \_\_\_\_\_\_\_\_\_

2. Мариана Борисова \_\_\_\_\_\_\_\_\_

3. Мариана Тодорова \_\_\_\_\_\_\_\_\_

4. Таня Иванова \_\_\_\_\_\_\_\_\_

5. полковник Стоил Чипилски \_\_\_\_\_\_\_\_\_

6. майор Лъчезар Дочев \_\_\_\_\_\_\_\_\_

7. капитан Георги Борисов \_\_\_\_\_\_\_\_\_

8. Илияна Сергеева Благоева-Копчева \_\_\_\_\_\_\_\_

1. По образуваните наказателни производства от прокурора (чл. 212, ал. 1 НПК), респ. започнатите с акта/протокола за първото действие по разследването (чл. 212, ал. 2, чл. 356, ал. 3 НПК ). [↑](#footnote-ref-1)